આનો જવાબ છે કે કપાસનાં પાન લીલાં, એને માથે આવે પીળું ફૂલ અને છોગામાં સફેદ ફળ તે રૂ અને કપાસિયા તે બીજ. પશુને પોષે અને માનવશરીરને ઢાંકે તે આ રૂમાંથી બનેલું કાપડ. આપણે ત્યાં એવી કહેવત છે કે બહેરું અને બોઘું (મૂરખ) બે વાર હસે. આપણે વર્ગમાં વિદ્યાર્થીઓ સમક્ષ કોઈ હસવું આવે એવી વાત કરી હોય ત્યારે બહેરો વિદ્યાર્થી ના સાંભળવાને લીધે બધાની વાદે વાદે હસે અને બોઘો (ઠોઠ-મૂર્ખ) વિદ્યાર્થી ના સમજાય તોય બધાની જોડાજોડ સમૂહમાં હું એકલો હસ્યા વિના રહી જઈશ તો ? એ વિચારે હસે. થોડી વારે પેલો બહેરો-બોઘો બેય બાજુના મિત્રને પૂછે, સાહેબે શું કહેલું ? એટલે હોશિયાર અને સાવધ-સાબૂત કાનવાળો વિદ્યાર્થી એને સાંભળી-સમજી બધા ચૂપચાપ અને ગંભીર હોય એવા વાતાવરણમાં હા…હા…હા…હી….હી…ના અવાજ સાથે હસી પડે. આને હું મજાકમાં કહું છું કે ટ્યુબલાઈટ મોડી થાય કે સ્ટાર્ટર નબળું પડી જવાથી ધીમે રહીને ઝગઝગે.